和浙憲同諸公遊梅園  其二
作者：趙善括
朝代：宋

paragraphs: 庭除大槐安，人世甚蟻屯。
俯仰穹壤間，樂少憂且繁。
何如置悲歡，訪梅東城村。
羣賢負瑰奇，即之和氣溫。
峭寒著春衣，輕烟翳晨暾。
簪花愧華髮，席地依香蓀。
誰許嫁東風，留香坐曉昏。
密塢橫清溪，我欲創幽軒。
所願花長開，日日同一尊。
靜對影亦好，清味蕊可吞。
此心無厭時，何物堪比論。
哦詩愧續貂，勿以人廢言。